Title: K bodu 1
Author: Marta Gulárová
Last saved by: spano

Informácia
o príprave zavedenia štrukturálnych fondov a Kohézneho fondu na Ministerstve financií SR za rok 2003
V zmysle uznesení vlády SR ako aj záväzkov voči Európskej komisii v rámci Kapitoly 21 – Regionálna politika a koordinácia štrukturálnych nástrojov, Kapitoly 28 – Finančná kontrola a Kapitoly 29 – Finančné a rozpočtové ustanovenia Ministerstvo financií SR v roku 2003 pokračovalo v príprave na zavedenie štrukturálnych fondov a Kohézneho fondu plnením príslušných úloh, uskutočňovaním potrebných krokov a tvorbou požadovaných mechanizmov, systémov a procedúr tak, aby Slovenská republika bola pripravená na implementáciu štrukturálnych fondov a Kohézneho fondu už od 1. januára 2004, začiatku obdobia oprávnenosti v zmysle Prístupovej zmluvy.
1. Organizačné a administratívne zabezpečenie
Organizačné zabezpečenie
V rámci implementácie štrukturálnych fondov a Kohézneho fondu je Ministerstvo financií SR zodpovedné za koordináciu finančného riadenia, finančnej kontroly a vnútorného auditu.
Uznesením vlády SR č. 133 zo dňa 5. februára 2002 bolo Ministerstvo financií SR poverené funkciou platobného orgánu pre Kohézny fond, ktorý je zodpovedný za finančné riadenie pomoci z Kohézneho fondu. Funkciu platobného orgánu zabezpečuje oddelenie ISPA a Kohézneho fondu odboru Národného fondu v rámci sekcie európskych záležitostí.
Uznesením vlády SR č. 617 zo dňa 5. júna 2002 bolo Ministerstvo financií SR poverené funkciou platobného orgánu pre štrukturálne fondy, ktorý je zodpovedný za finančné riadenie pomoci zo všetkých štrukturálnych fondov (ERDF, ESF, EAGGFu a FIFG). Uvedenú funkciu plní odbor platobného orgánu pre štrukturálne fondy v rámci sekcie európskych záležitostí, ktorý sa člení na 4 oddelenia: oddelenie ERDF, oddelenie ESF, oddelenie EAGGF a FIFG, oddelenie certifikovania. 
Vo vzťahu k Európskej komisii je platobný orgán pre Kohézny fond a platobný orgán pre štrukturálne fondy zodpovedný predovšetkým za zostavenie a predloženie žiadostí o platby, certifikáciu výkazu výdavkov a prijímanie platieb z prostriedkov EÚ.
Ministerstvo financií SR ďalej plní funkciu centrálnej metodickej jednotky pre finančnú kontrolu a vnútorný audit, ktorú v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov zabezpečuje útvar metodiky finančnej kontroly a vnútorného auditu v priamej riadiacej pôsobnosti štátneho tajomníka. Uvedený útvar je vo vzťahu k štrukturálnym fondom a Kohéznemu fondu zodpovedný za metodické usmerňovanie finančnej kontroly a vnútorného auditu, vypracovanie metodických postupov pre finančnú kontrolu a vnútorný audit a zabezpečovanie odbornej prípravy finančných kontrolórov a vnútorných audítorov.
Vo vzťahu k štrukturálnym fondom a Kohéznemu fondu je Ministerstvo financií SR zároveň zodpovedné za koordináciu plánovania a výkonu minimálnej 5 % (štrukturálne fondy) a 15 % (Kohézny fond) kontroly vzoriek projektov. Uvedenú funkciu zabezpečuje odbor finančnej kontroly prostriedkov ES, ktorý je zriadený od septembra 2003 v rámci sekcie kontrolnej.
V súlade so zákonom č. 502/2001 Z.z. o finančnej kontrole a vnútornom audite a o zmene a doplnení niektorých zákonov je na Ministerstve financií SR zriadený útvar vnútorného auditu v priamej riadiacej pôsobnosti ministra, ktorý je zodpovedný za vykonanie vnútorného auditu platobného orgánu pre Kohézny fond a platobného orgánu pre štrukturálne fondy, pričom je funkčne nezávislý od útvarov finančnej kontroly a platobných orgánov. 
Administratívne kapacity
V zmysle uznesenia vlády SR č. 947/2002 bol stanovený počet nových pracovných miest pre rok 2003 v oblasti eurointegračného procesu, a to 17 na platobnom orgáne pre štrukturálne fondy, 7 na platobnom orgáne pre Kohézny fond a 3 na útvare metodiky finančnej kontroly a vnútorného auditu.
V priebehu roka 2003 sa na vytvorené štátnozamestnanecké miesta v rámci vyššie uvedených útvarov organizovali v spolupráci s Úradom pre štátnu službu výberové konania, ktoré vzhľadom na náročnosť ich prípravy boli veľmi zdĺhavé a niektoré z nich bolo potrebné opakovať aj z dôvodu nedostatku potenciálnych uchádzačov predovšetkým s ohľadom na nezaujímavé finančné ohodnotenie štátnozamestnaneckých pracovných pozícií. 
V súvislosti s potrebou zatraktívnenia uvedených pracovných miest ako aj za účelom zníženia fluktuácie pracovníkov v rámci obsadených pracovných pozícií Ministerstvo financií SR vypracovalo materiál Návrh na zvýšenie ohodnotenia zamestnancov zodpovedných za čerpanie fondov EÚ schválený vládou SR uznesením č. 327 z 30. apríla 2003, v ktorom navrhlo vyčlenenie finančných prostriedkov z rezervy vlády SR v rámci štátneho rozpočtu pre rok 2003 na mzdy a platy, vrátane odvodov v sume 50 mil. Sk, ktorá sa rozdelila v období apríl až december 2003 na príslušné orgány a organizácie zabezpečujúce prípravu a realizáciu pomoci EÚ.
Prehľad stavu administratívnych kapacít na útvaroch Ministerstva financií SR zodpovedných za plnenie úloh vo vzťahu k finančnému riadeniu, finančnej kontrole a vnútornému auditu prostriedkov štrukturálnych fondov a Kohézneho fondu:

organizačný útvar

stav k
1.1.2003

stav k 1.12.2003

plán 2003

Odbor platobného orgánu pre štrukturálne fondy | 9 | 23 | 23
Odbor Národného fondu, oddelenie ISPA a Kohézneho fondu | 4 | 7 | 7
Útvar metodiky finančnej kontroly a vnútorného auditu | 10 | 14 | 20
Odbor finančnej kontroly prostriedkov ES | - | 20 | 20
Útvar vnútorného auditu | 4 | 8 | 10
Školiace aktivity
V priebehu roka 2003 Ministerstvo financií SR zabezpečovalo vzdelávanie svojich pracovníkov ako aj pracovníkov ostatných rezortov pracujúcich v oblasti štrukturálnych fondov a Kohézneho fondu. Semináre, kurzy a školenia v oblasti prípravy audit trailov, finančného riadenia, finančnej kontroly a vnútorného auditu boli zabezpečované útvarom metodiky finančnej kontroly a vnútorného auditu z pozície odborného garanta vzdelávania na Inštitúte pre verejnú správu MV SR, vo Vzdelávacom stredisku MF SR a v rámci twinningového projektu SR01/FI/02 Public Internal Financial Control (PIFC-Verejná vnútorná finančná kontrola) a odborom platobného orgánu pre štrukturálne fondy v rámci komponentu 2 twinningového projektu SK01/IB/SPP/01 Rozvoj administratívnych kapacít pre riadenie štrukturálnych fondov v SR. 
Oddelenie osobného rozvoja a vzdelávania Osobného úradu Ministerstva financií SR pre pracovníkov svojho rezortu zabezpečovalo vzdelávacie kurzy o verejnom obstarávaní, rozpočtových pravidlách, právnom systéme SR a EÚ vo vzťahu k štrukturálnym fondom, európskej integrácii, ako aj kurzy anglického a francúzskeho jazyka.
Zamestnanci príslušných útvarov Ministerstva financií SR sa rovnako zúčastňovali rôznych školiacich aktivít organizovaných zo strany ostatných rezortov a subjektov zapojených do prípravy na čerpanie štrukturálnych fondov a Kohézneho fondu, vrátane akcií zabezpečovaných zo strany Európskej komisie.
2. Financovanie štrukturálnych fondov a Kohézneho fondu
Finančné rámce
Nadväzne na ukončenie prístupových rokovaní na summite v dňoch 12. - 13. decembra 2002 v Kodani Ministerstvo financií SR vypracovalo materiál Finančné rámce pre využívanie prostriedkov zo štrukturálnych fondov a Kohézneho fondu na skrátené programovacie  obdobie 2004-2006, ktorý poskytol komplexný prehľad o schválených záväzkoch a odhad očakávaných príjmov Slovenskej republiky zo štrukturálnych operácií – štrukturálnych fondov a Kohézneho fondu, ktoré bude môcť Slovenská republika čerpať po vstupe do Európskej únie. Súčasťou materiálu bolo rozdelenie finančných prostriedkov medzi jednotlivé štrukturálne fondy. Materiál bol schválený uznesením vlády SR č. 46 dňa 16. januára 2003.
Informácia o predpokladanom dopade vstupu na verejné financie
V nadväznosti na vládou schválené programové dokumenty Ministerstvo financií SR vypracovalo Informáciu o predpokladanom dopade vstupu Slovenskej republiky do Európskych spoločenstiev na verejné financie v rokoch 2004, 2005 a 2006, ktorá bola prerokovaná vládou SR dňa 30. apríla 2003. Cieľom materiálu bolo informovať o odhade dopadov vstupu SR do ES na verejné financie a príslušné rozpočtové kapitoly po vstupe SR do ES so zreteľom na priame dopady vstupu, ktoré vyplývajú priamo z transferov príjmov z ES a odvodov do ES vyplývajúcich z právnych predpisov Európskych spoločenstiev. Uvedené finančné rámce zo zdrojov ES a spolufinancovania zo štátneho rozpočtu boli premietnuté do návrhu Východísk štátneho rozpočtu na rok 2004, ktorý bol schválený uznesením vlády SR č. 444 zo dňa 5. júna 2003.
Zákon o štátnom rozpočte na rok 2004
V prístupovej zmluve medzi ES a kandidátskymi krajinami, ktorá bola podpísaná dňa 16. apríla 2003 v Aténach, bolo prijaté ustanovenie umožňujúce kandidátskym krajinám úhradu oprávnených nákladov pri realizácii projektov financovaných zo štrukturálnych fondov a Kohézneho fondu už od 1. januára 2004. Zámerom tohto ustanovenia je umožniť kandidátskym krajinám skorší začiatok implementácie prostriedkov ES aj napriek tomu, že členským štátom EÚ sa SR stane až od 1. mája 2004, z dôvodu skráteného programového obdobia 2004-2006. Nakoľko v zmysle § 55f zákona o rozpočtových pravidlách je možné vyplácať prostriedky na spoločné programy SR a ES až po vstupe SR do ES, čiže od 1. mája 2004, Ministerstvo financií SR riešilo túto problematiku v návrhu zákona o štátnom rozpočte na rok 2004 schválenom NR SR dňa 12. decembra 2003, ktorým je umožnené použitie prostriedkov ES narozpočtovaných vo výdavkoch štátneho rozpočtu 2004 podľa § 6 ods. 12 zákona NR SR č. 303/1995 Z. z. o rozpočtových pravidlách už od 1. januára 2004. 
V zmysle zákona č. 427/2002, ktorým sa mení a dopĺňa zákon č. 303/1995 Z. z.  o rozpočtových pravidlách, po prvýkrát sa v návrhu zákona o štátnom rozpočte stávajú prostriedky ES príjmom štátneho rozpočtu a zároveň sa na použitie týchto účelovo určených prostriedkov rozpočtujú príslušné výdavky. Rovnako sa v rozpočtoch príslušných rozpočtových kapitol (ministerstiev zodpovedných za implementáciu jednotlivých programových dokumentov) rozpočtujú finančné prostriedky na spolufinancovanie štrukturálnych operácií.
Koncepcia financovania projektov podporovaných z predvstupových fondov, štrukturálnych fondov a Kohézneho fondu na roky 2004-2006
Dňa 27. augusta 2003 vláda SR uznesením č. 815 schválila materiál Koncepcia financovania projektov podporovaných z predvstupových fondov, štrukturálnych fondov a Kohézneho fondu na roky 2004 – 2006, vypracovanú Ministerstvom financií SR v spolupráci s Úradom vlády SR na základe úlohy B.9. uznesenia vlády č. 458/2003.
Materiál poskytuje prehľad o systémovom riešení financovania predvstupových fondov, štrukturálnych fondov a Kohézneho fondu v rokoch 2004, 2005 a 2006 z hľadiska  zabezpečenia vhodných mechanizmov a riešenia problémov, ktoré vznikli počas implementácie predvstupových fondov a prípravy na zavedenie štrukturálnych operácií. 
Prevažná časť materiálu sa venuje zabezpečeniu mechanizmov financovania štrukturálnych operácií, ktoré predstavujú najvýznamnejšie povstupové príjmy SR a ich využívanie bude mať najväčší vplyv na reálnu čistú finančnú pozíciu SR vo vzťahu k ES v rokoch 2004 – 2006.
Cieľom materiálu vo vzťahu na povstupovú pomoc je zavedenie jednotných pravidiel pre spolufinancovanie zo zdrojov konečného prijímateľa pomoci, štrukturálnych fondov a Kohézneho fondu a štátneho rozpočtu vrátane predfinancovania verejných akcií.
Koncepcia stanovuje podiel zdrojov konečného prijímateľa (okrem subjektov štátnej správy) na spolufinancovaní vo výške 5 % z celkových oprávnených nákladov v prípadoch, na ktoré sa nevzťahujú pravidlá štátnej pomoci.
Významnou súčasťou materiálu je aj predfinancovanie konečných prijímateľov z verejného sektora a to zo zdrojov štátneho rozpočtu na uhradenie ich počiatočných záväzkov voči dodávateľom prostredníctvom uvoľnenia výdavkov z príslušných rozpočtových kapitol na spolufinancovanie programov ES na príslušný projekt, čím sa uľahčí prístup verejnej sféry k realizácii opatrení zo štrukturálnych operácií. Pre konečných prijímateľov z verejného sektora pri projektoch podporovaných z ESF a Kohézneho fondu je zavedený systém poskytnutia zálohovej platby. 
Zapojenie finančných inštitúcií do financovania štrukturálnych operácií
Koncepcia financovania projektov podporovaných z predvstupových fondov, štrukturálnych fondov a Kohézneho fondu na roky 2004 – 2006 ponúka možnosť zapojenia medzinárodných i domácich finančných inštitúcií do financovania štrukturálnych operácií.
Domáce finančné inštitúcie
Ministerstvo financií SR v spolupráci s Úradom vlády SR a Ministerstvom výstavby a regionálneho rozvoja SR spoločne zorganizovali dňa 30. septembra 2003 stretnutie s domácimi finančnými inštitúciami, na ktorom informovali o Koncepcii financovania projektov podporovaných z predvstupových fondov, štrukturálnych fondov a Kohézneho fondu na roky 2004-2006 a možnosti zapojenia bankového sektora do spolufinancovania štrukturálnych operácií.
Vláda SR uznesením č. 990 z 22. októbra 2003 schválila Návrh zapojenia Slovenskej záručnej a rozvojovej banky, a.s. do štrukturálnych operácií. Materiál vychádza z možnosti využívania nepriamej formy pomoci, ktorá sa v súčasných členských štátoch využíva okrem priamej formy pomoci, a to prostredníctvom rôznych produktov finančných inštitúcií. Predmetný materiál rozpracúva možné nástroje nepriamej pomoci poskytované prostredníctvom SZRB ako napr. mäkké úverové a záručné schémy. Zároveň zahŕňa návrh opatrenia na zapojenie SZRB do financovania štrukturálnych fondov formou nepriamej pomoci, ktoré sa môže doplniť do ktoréhokoľvek operačného programu v priebehu skráteného programového obdobia 2004-2006 a môže sa prispôsobiť danému programovému dokumentu v prípade záujmu príslušných riadiacich orgánov po prehodnotení efektívnosti využívania priamej formy pomoci.
EIB
V súvislosti s možnosťou spolufinancovania štrukturálnych fondov a Kohézneho fondu prostredníctvom úverov od Európskej investičnej banky (EIB) sa v rámci negociácií k CSF rokovalo s EIB, kde Ministerstvo financií SR prejavilo záujem o spolufinancovanie projektov štrukturálnych fondov a Kohézneho fondu zo zdrojov EIB.
EIB môže v rámci realizácie štrukturálnych operácií poskytnúť úver na projekty financované zo štrukturálnych fondov. Týka sa to najmä:
-	veľkých projektov nad 50 mil. EUR,
-	infraštruktúrnych projektov v doprave a životnom prostredí,
-	spolufinancovania operačných programov formou rámcových úverov.
Ministerstvo financií SR plánuje prevziať vládny úver od EIB, pričom identifikovalo 14 opatrení verejného sektora financovaných z ERDF v rámci Operačného programu Základná infraštruktúra (priorita Lokálna infraštruktúra a Environmentálna infraštruktúra), Sektorového operačného programu Priemysel a služby a Jednotného programového dokumentu NUTS II Bratislava cieľ 2. Cieľom prevzatia vládneho úveru pre uvedené programové dokumenty je nahradiť prostriedky štátneho rozpočtu na spolufinancovanie.
Zásady spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií
V zmysle uznesenia vlády SR č. 815 z 27. augusta 2003 spolupracovalo Ministerstvo financií SR na návrhu zásad spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií, vypracovanom Úradom vlády SR a Ministerstvom výstavby a regionálneho rozvoja SR. Materiál bol schválený uznesením vlády SR č. 1179 z 10. decembra 2003.
3. Systém finančného riadenia štrukturálnych fondov a Kohézneho fondu
Audit traily
Vypracovanie audit trailov (podrobných popisov riadenia a realizácie pomoci z fondov EÚ) na všetkých úrovniach riadenia štrukturálnych fondov a Kohézneho fondu bolo uložené uzneseniami vlády SR č. 1029 a 1030 z 18. septembra 2002. V nadväznosti na skúsenosti s prípravou audit trailov pre predvstupové fondy Ministerstvo financií SR koordinovalo prípravu audit trailov pre štrukturálne fondy a Kohézny fond. Školenie ku metodike vypracovania audit trailov sa uskutočnilo v januári 2003 na Ministerstve financií SR a pracovné skupiny sa stretli v prvom polroku 2003 za účasti všetkých zainteresovaných orgánov, na ktorých boli rozdelené úlohy pri vypracovaní audit trailov. Ministerstvo financií SR ako platobný orgán pre štrukturálne fondy a platobný orgán pre Kohézny fond bolo určené ako zodpovedné za proces finančného riadenia, t.j. vypracovanie audit trailu platobného orgánu a zároveň koordináciu vypracovania audit trailov sprostredkovateľských orgánov (pre Kohézny fond) a platobných jednotiek (pre štrukturálne fondy). 
V marci 2003 boli vyhotovené prvé pracovné verzie audit trailov na úrovni jednotlivých orgánov, pričom prebiehalo ich hodnotenie za účasti francúzskych expertov. Audit traily na úrovni pracovných pozícií boli dopracované v zmysle uznesenia vlády SR č. 684/2003 v auguste 2003. V nadväznosti na aktualizovanú Koncepciu systému finančného riadenia Kohézneho fondu a aktualizovanú Koncepciu systému finančného riadenia štrukturálnych fondov boli audit traily za finančné riadenie upravené a v októbri zaslané na všetky riadiace orgány, sprostredkovateľské orgány pod platobným orgánom a platobné jednotky.
Detailné audit traily na všetkých úrovniach riadenia štrukturálnych fondov a Kohézneho fondu boli podkladom pre vypracovanie podrobných procesných analýz, ktoré sú základným predpokladom pre prípravu IT monitorovacieho systému pre štrukturálne fondy a Kohézny fond. 
Aktualizácia Koncepcie systému finančného riadenia Kohézneho fondu
Dňa 8. októbra 2003 bola uznesením vlády SR č. 946 schválená aktualizovaná Koncepcia finančného riadenia Kohézneho fondu. Koncepcia vymedzuje právny rámec Kohézneho fondu, systém zabezpečenia mechanizmov financovania v rámci realizácie projektov Kohézneho fondu, definuje vzájomné vzťahy medzi platobným orgánom a sprostredkovateľskými orgánmi pod platobným orgánom a postupy vo vzťahu k zavedeniu systému Štátnej pokladnice. Koncepcia bola vypracovaná v úzkej spolupráci s riadiacim orgánom pre Kohézny fond a orgánmi, ktoré budú plniť funkcie sprostredkovateľských orgánov pod platobným orgánom.
Aktualizácia Koncepcie systému finančného riadenia štrukturálnych fondov
V zmysle uznesenia vlády SR č. 1030/2002 Ministerstvo financií vypracovalo aktualizáciu materiálu Koncepcia systému finančného riadenia štrukturálnych fondov, ktorá bola schválená uznesením vlády SR č. 1008 dňa 29. októbra 2003.
Koncepcia bola aktualizovaná z dôvodu potreby rozpracovania určitých častí a zohľadnenia nových skutočností, ktoré majú priamy súvis s finančným riadením. Aktualizovaná verzia uvedeného materiálu podrobnejšie stanovuje systém finančného riadenia štrukturálnych fondov do úrovne programových dokumentov, pričom zohľadňuje špecifiká jednotlivých fondov, programových dokumentov, orgánov zúčastňujúcich sa riadenia a implementácie štrukturálnych fondov a konečných prijímateľov. 
Aktualizovaná koncepcia bola vypracovaná v súlade s  audit trailami pre jednotlivé programové dokumenty, vypracovanými v súčinnosti s riadiacimi orgánmi, sprostredkovateľskými orgánmi pod riadiacim orgánom a platobnými jednotkami.
Vnútorné manuály
V priebehu septembra – októbra 2003 prebiehali práce na príprave vnútorného manuálu platobného orgánu pre štrukturálne fondy a platobného orgánu pre Kohézny fond. Platobný orgán pre štrukturálne fondy a platobný orgán pre Kohézny fond boli zároveň zodpovedné za koordináciu prípravy vnútorných manuálov platobných jednotiek, resp. sprostredkovateľských orgánov pod platobným orgánom, ktoré sa pripravovali na základe jednotnej štruktúry navrhnutej platobným orgánom. Vnútorný manuál procedúr platobného orgánu pre finančné riadenie štrukturálnych fondov, vnútorný manuál procedúr platobných jednotiek pre finančné riadenie štrukturálnych fondov, manuál interných procedúr Kohézneho fondu na úrovni platobného orgánu a manuál interných procedúr Kohézneho fondu na úrovni sprostredkovateľského orgánu pod platobným orgánom boli vypracované v súlade s uzneseniami vlády SR č. 423/2003 a č. 848/2003 v termíne do 31. októbra 2003.
Cieľom vnútorného manuálu je popísať v prehľadnej a zrozumiteľnej forme úlohy, zodpovednosti a pracovné postupy vykonávané zamestnancami platobného orgánu, platobnej jednotky, resp. sprostredkovateľského orgánu pod platobným orgánom v rámci finančného riadenia štrukturálnych fondov a Kohézneho fondu v súlade s platnou legislatívou ES a SR.
Vnútorný manuál obsahuje vypracované riadiace a kontrolné systémy vrátane prehľadného rozdelenia úloh a oddelenia funkcií na platobnom orgáne, platobnej jednotke, resp.  sprostredkovateľskom orgáne pod platobným orgánom pre zabezpečenie riadnej finančnej správy v súlade s nariadeniami Európskej komisie (ES) č. 438/2001 a 1386/2002.
V priebehu mesiacov december 2003 a január 2004 manuály platobného orgánu a platobných jednotiek pre štrukturálne fondy budú auditované vnútornými audítormi príslušných ministerstiev a následne externým audítorom za účelom zabezpečenia kvalitnej finančnej správy prostriedkov ES a správnych a prehľadných kontrolných a pracovných postupov v rámci finančného riadenia štrukturálnych fondov. Manuály platobného orgánu a sprostredkovateľských orgánov pod platobným orgánom pre Kohézny fond budú predmetom vnútorného auditu príslušných ministerstiev v januári 2004.
Finančná kontrola a vnútorný audit
V zmysle úlohy B.7 uznesenia vlády SR č. 458 z 11. júna 2003 Ministerstvo financií SR v septembri 2003 predložilo na rokovanie vlády „Aktualizovanú informáciu o riešení problémov v oblasti zavádzania vnútorného auditu“, týkajúcu sa najmä obsadzovania administratívnych kapacít, budovania systému permanentného vzdelávania vnútorných audítorov a prijímania opatrení v legislatívnej oblasti. Vláda SR dňa 8. októbra 2003 uvedený materiál vzala na vedomie. Materiál monitoruje zmeny, ktoré súvisia s procesom zavádzania vnútorného auditu od prerokovania správy o zavádzaní vnútorného auditu v Slovenskej republike na rokovaní vlády dňa 28. mája 2003. 
V súlade s Plánom práce vlády SR na rok 2003 a v spolupráci s twinningovými expertmi Ministerstvo financií SR predložilo na rokovanie vlády dňa 1. októbra 2003 „Postupy pre finančnú kontrolu štrukturálnych fondov a Kohézneho fondu“, ktoré boli schválené uznesením vlády SR č. 997 zo dňa 22. októbra 2003. Postupy finančnej kontroly sú určené pre riadiace orgány, platobné orgány a ich sprostredkovateľské orgány (zabezpečenie kontroly na I. úrovni) a pre špecializované orgány finančnej kontroly (kontrola na II. úrovni), pričom priamo nadväzujú na aktualizované koncepcie systému finančného riadenia štrukturálnych fondov a Kohézneho fondu. Neoddeliteľnou  súčasťou postupov finančnej kontroly je aj úloha vnútorného audítora pri vykonávaní systémového auditu, hlavným cieľom ktorého je objektívne posudzovanie a vyhodnocovanie primeranosti a efektívnosti riadiacich a kontrolných mechanizmov, spoľahlivosti a integrity informácií, dodržiavania zásad hospodárneho a účinného využívania prostriedkov ES a realizácie stanovených cieľov.
V rámci realizácie pôsobnosti Ministerstva financií SR ako ústredného orgánu štátnej správy pre finančnú kontrolu a vnútorný audit, útvar metodiky finančnej kontroly a vnútorného auditu vypracoval Harmonogram metodického dohľadu k dokumentácii a postupom vnútorného auditu a k vytváraniu systému finančného riadenia v zmysle zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov.
4. Príprava programových dokumentov a negociácie s Európskou komisiou
V podmienkach Slovenskej republiky sa financovanie zo štrukturálnych fondov bude uskutočňovať prostredníctvom Rámca podpory spoločenstva (CSF), v rámci štyroch operačných programov (Operačný program Základná infraštruktúra, Sektorový operačný program Priemysel a služby, Sektorový operačný program Poľnohospodárstvo a rozvoj vidieka a Sektorový operačný program Ľudské zdroje), ktoré boli vypracované v súlade s Národným rozvojovým plánom (NDP) pre cieľ 1, prostredníctvom jednotných programových dokumentov pre ciele 2 a 3 (Jednotný programový dokument NUTS II Bratislava Cieľ 2 a Jednotný programový dokument NUTS II Bratislava Cieľ 3) a prostredníctvom programov iniciatív Spoločenstva Interreg a Equal. 
Základným strategickým dokumentom pre čerpanie finančných prostriedkov z Kohézneho fondu je Stratégia SR pre Kohézny fond 2004-2006.
Príprava programových dokumentov je plne v kompetencii jednotlivých riadiacich orgánov, ktoré sú zastúpené inými rezortami. Ministerstvo financií SR sa podieľalo na procese prípravy dokumentov koordináciou a vypracovaním podkladov za časť finančného riadenia, finančnej kontroly a vnútorného auditu upravených na podmienky každého jedného operačného programu a jednotného programového dokumentu v súlade s aktualizovanou Koncepciou systému finančného riadenia štrukturálnych fondov.
V rámci procesu programovania sa Ministerstvo financií SR rovnako zúčastňovalo negociácií k jednotlivým programovým dokumentom jednak v rámci oficiálnych rokovaní, ktoré prebiehali v dvoch kolách v júli a septembri 2003, ako aj technických rokovaní, ktoré im predchádzali.
Finančné tabuľky
Súčasťou Rámca podpory Spoločenstva a programových dokumentov sú finančné tabuľky s rozdelením prostriedkov na úrovni jednotlivých priorít podľa zdrojov (verejné ES a národné, súkromné, ostatné). Finančné tabuľky, ktoré boli súčasťou prvých verzií programových dokumentov vo februári 2003 boli vypracované riadiacimi orgánmi. Vzhľadom na náročnosť ďalších úprav finančných tabuliek v nadväznosti na schválenú Koncepciu financovania projektov podporovaných z predvstupových fondov, štrukturálnych fondov a Kohézneho fondu na roky 2004-2006 ako aj za účelom jednotného prístupu a v neposlednom rade v dôsledku časového tlaku boli aktualizované finančné tabuľky spracovávané Ministerstvom financií SR. 
V rámci negociácií k operačným programom v júli 2003 Európska komisia zamietla celoplošné uplatnenie pomeru financovania ES k SR v percentuálnom vyjadrení 80:20, uplatnenie tohto pravidla napokon schválila v septembri 2003 pre 7 vybraných prioritných opatrení a podľa toho upravené finančné tabuľky boli súčasťou programových dokumentov predložených Európskej komisii v záverečnom kole negociácií koncom septembra 2003.  
V nadväznosti na vyššie uvedené prerozdelenie finančných prostriedkov vyplývajúce z negociačného mandátu EK, následné prerozdelenie medzi jednotlivými operačnými programami schválené uzneseniami vlády SR č. 835 z 3. septembra 2003 a č. 902 z 24. septembra 2003 a nové finančné alokácie zo strany Európskej komisie v rámci jednotlivých rokov, cieľov a iniciatív, boli finančné tabuľky opäť upravované a dňa 31. októbra 2003 predložené Európskej komisii v aktualizovanej verzii na úrovni priorít ako podklad do Rámca podpory spoločenstva. Rozdelenie finančných prostriedkov zo štrukturálnych fondov a príslušných národných zdrojov medzi jednotlivé opatrenia a podopatrenia zároveň tvorí súčasť návrhov programových doplnkov, ktoré boli v novembri 2003 predložené Európskej komisii.
Stanovenie odhadu verejných výdavkov a overenie doplnkovosti
Súčasťou programových dokumentov (Národného rozvojového plánu a Rámca podpory spoločenstva pre cieľ 1 a jednotných programových dokumentov pre cieľ 2 a 3) je ex-ante overenie doplnkovosti a stanovenie odhadu verejných výdavkov a kapacity spolufinancovania štrukturálnych fondov a Kohézneho fondu na obdobie do roku 2006.
V priebehu roka 2003 Ministerstvo financií SR koordinovalo stretnutia pracovnej skupiny pre overenie doplnkovosti, ktorá v súlade s „Metodikou pre stanovenie odhadu verejných výdavkov a ex-ante overenie doplnkovosti v programovacom období“ vypracovanou koncom roka 2002 Ministerstvom financií SR pokračovala v zbere a sumarizácii údajov o skutočných platbách oprávnených výdavkov za r. 2000 a 2001 (východiskové obdobie) do prevodového mostíka medzi kategorizáciou EÚ a národnou klasifikáciou, ktoré sú podkladom pre vyčíslenie finančných tabuliek pre overenie doplnkovosti.
Prvé finančné tabuľky pre overenie doplnkovosti spracované Ministerstvom financií SR na základe údajov v prevodovom mostíku boli súčasťou Národného rozvojového plánu a Jednotného programového dokumentu pre cieľ 2 vo februári 2003, zatiaľ bez odhadov na roky 2004-2006.
Odhady na roky 2004-2006 boli doplnené v priebehu negociácií k programovým dokumentom a vychádzajú z údajov o záväzkoch (finančných alokáciách) z príslušných finančných tabuliek operačných programov cieľa 1, ktoré boli prepočítané na reálny odhad čerpania prostriedkov zo štrukturálnych fondov podľa metodiky Európskej komisie stanovenej pre potreby výpočtu čistej pozície SR.
V zmysle negociačného mandátu Európskej komisie k Národnému rozvojovému plánu pre negociácie k Rámcu podpory spoločenstva z 24. júla 2003 bola Európskej komisii spolu s aktualizovanými finančnými tabuľkami pre overenie doplnkovosti v septembri 2003 predložená doplnená „Metodika pre výpočet ex-ante overenia adicionality pre Cieľ 1 v programovom období 2004–2006“. 
Definitívna finančná tabuľka pre ex-ante overenie štrukturálnych výdavkov v regiónoch cieľa 1 bola upravená podľa aktuálnych finančných tabuliek jednotlivých operačných programov cieľa 1 a predložená Európskej komisii ako podklad do Rámca podpory spoločenstva v  októbri 2003.
Po skončení programovacieho obdobia sa uskutoční ex-post overenie doplnkovosti, kedy úroveň verejných výdavkov za roky 2004-2006 bude porovnaná s východiskovou úrovňou a v zmysle princípu doplnkovosti by mala dosiahnuť minimálne úroveň výdavkov východiskového obdobia 2000-2001.
5. Monitorovanie
Monitorovacie výbory
Ministerstvo financií SR je členom všetkých monitorovacích výborov, ktoré boli zriadené pre Rámec podpory Spoločenstva, operačné programy, jednotné programové dokumenty a programy iniciatív Spoločenstva. 
V priebehu novembra a decembra 2003 sa Ministerstvo financií SR zúčastňovalo zasadnutí jednotlivých monitorovacích výborov pre programové dokumenty, ktorých cieľom bolo schválenie programových doplnkov k jednotlivým programovým dokumentom, ktoré boli zaslané Európskej komisii pre informáciu v priebehu novembra – decembra 2003.
IT monitorovací systém pre štrukturálne fondy a Kohézny fond
Ministerstvo financií SR sa aktívne podieľa na tvorbe IT monitorovacieho systému ako člen pracovnej skupiny pre projekt IT monitorovacieho systému pre štrukturálne fondy a Kohézny fond (ITMS), ktorá bola vytvorená v roku 2002 pod vedením DataCentra a gestoruje časti týkajúce sa finančného riadenia.
Vo februári 2003 Ministerstvo financií SR v spolupráci s dodávateľom rozpočtového informačného systému vypracovalo rámcovú procesnú analýzu na úrovni inštitúcií ako základ pre vybudovanie ITMS. Audit traily na úrovni pracovných pozícií (vypracované v auguste 2003) tvorili základ pre detailnú procesnú analýzu ITMS, ktorá je jedným z podkladov pre budúceho dodávateľa.
V apríli 2003 bola do projektu ITMS zahrnutá problematika Kohézneho fondu a pripravené zadávacie podmienky projektu zo strany Ministerstva výstavby a regionálneho rozvoja SR (ako gestora z pozície riadiaceho orgánu pre CSF) po vzájomnej dohode s Ministerstvom financií SR. Finálna verzia zadávacích podmienok dopracovaná v zmysle pripomienok experta EK bola schválená Delegáciou EK v SR dňa 24. júna 2003. Následne Ministerstvo financií SR a Ministerstvo výstavby a regionálneho rozvoja SR vypracovalo podklady na vyhlásenie verejnej medzinárodnej súťaže, ktoré boli zaslané Centrálnej finančnej a kontraktačnej jednotke (CFCU). Po schválení súťažných podkladov Delegáciou EK bola vyhlásená verejná medzinárodná súťaž. Podmienky súťaže boli dňa 12. júla 2003 zverejnené vo vestníku EK. Konečným termínom na predloženie ponúk do verejnej súťaže pre jednotlivých uchádzačov bol 14. august 2003. 
V auguste 2003 sa začal čiastkový projekt na zber požiadaviek pre ITMS. Členmi pracovnej skupiny sú predstavitelia MF SR, MVRR SR, DataCentra a predstavitelia jednotlivých riadiacich orgánov.
Členovia pracovnej skupiny pre ITMS pripravili návrh zoznamu procesov podporovaných IT monitorovacím systémom a to vo variante pre minimálnu a konečnú verziu ITMS. Z dôvodu zrušenia pôvodného tendra Delegáciou EK v novembri 2002 nebolo možné zabezpečiť úplné dodanie plne funkčného ITMS v pôvodne naplánovanom termíne 01.01.2004. Z tohto dôvodu bolo nutné zamerať sa na vypracovanie minimálnej verzie, ktorá bude zabezpečovať výmenu dát od 1. januára 2004 tak, aby bola funkčná k 31. decembru 2003.
Dňa 15. augusta 2003 zasadala výberová komisia s cieľom pripraviť zoznam uchádzačov, ktorí vyhovujú definovaným kritériám. Vybraní uchádzači mali následne 50 dní na prípravu podrobnej špecifikácie ponuky, na základe ktorých mal byť vybratý dodávateľ pre ITMS. Zmluva s vybratým dodávateľom systému (Siemens Business Services) bola podpísaná dňa 28. novembra 2003.   
V súvislosti s dokončením minimálnej verzie ITMS (IRIS) sa v priebehu novembra a decembra 2003 pracovníci Ministerstva financií SR zúčastnili školení ako budúci užívatelia tohto systému.
Systém účtovného riadenia štrukturálnych fondov a Kohézneho fondu
V priebehu roka 2003 Ministerstvo financií SR zabezpečovalo prípravu jednotného systému účtovného riadenia štrukturálnych fondov a Kohézneho fondu v rámci integrovaného informačného systému účtovného, finančného a ekonomického riadenia prostriedkov fondov EÚ. 
Jedným z predpokladov funkčnosti systému je použitie jednotného softvéru pre vedenie účtovníctva na platobnom orgáne a platobných jednotkách, resp. sprostredkovateľských orgánoch pod platobným orgánom.
V rámci prípravy integrovaného informačného systému Ministerstvo financií SR v decembri 2003 vypracovalo Detailnú špecifikáciu pre IS finančného a ekonomického riadenia, ktorá poskytuje prehľad o funkciách systému použitého na spracovanie účtovných operácií, ktoré sa predpokladajú v súlade s požiadavkami na finančné riadenie štrukturálnych fondov a Kohézneho fondu. V nadväznosti na detailnú špecifikáciu Ministerstvo financií SR vypracovalo materiál Scenáre práce užívateľa IS finančného a ekonomického riadenia, ktorý poskytuje budúcim užívateľom systému prehľad o spôsobe spracovania informácií relevantných pre finančné riadenie štrukturálnych fondov a Kohézneho fondu, ktoré tvoria východisko pre účtovníctvo a finančné výkazníctvo štrukturálnych fondov a Kohézneho fondu.
Na účely prípravy manuálov pre oblasť účtovníctva a zabezpečenia informovanosti platobných jednotiek, resp. sprostredkovateľských orgánov pod platobným orgánom o pripravovanom informačnom systéme bola vytvorená pracovná skupina pre účtovníctvo štrukturálnych fondov a Kohézneho fondu zložená zo zástupcov platobných orgánov, platobných jednotiek, resp. sprostredkovateľských orgánov pod platobným orgánom.
V decembri 2003 Ministerstvo financií SR predstavilo prezentačný prototyp integrovaného informačného systému platobným jednotkám, resp. sprostredkovateľským orgánom pod platobným orgánom. Časový harmonogram vybudovania integrovaného informačného systému je nasledovný:
-	15.1.2004 – zabezpečenie funkčného a auditovateľného prototypu
-	1.5.2004 – zavedenie plnej produktívnej prevádzky
-	školenia sa budú uskutočňovať priebežne. 
6. Ostatné činnosti
Ministerstvo financií SR spolu s Úradom vlády SR a Ministerstvom výstavby a regionálneho rozvoja SR predkladá na rokovanie vlády SR správy o pripravenosti SR na čerpanie predvstupových nástrojov, Kohézneho fondu a štrukturálnych fondov na základe úlohy B.6. uznesenia vlády SR č. 458 z 11. júna 2003 k východiskám úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov, z ktorej vyplýva v mesačných intervaloch vypracovávať a predkladať na rokovanie vlády správu o stave vo využívaní predvstupovej pomoci a povstupovej pomoci za účelom poskytnutia uceleného obrazu o realizovaní najdôležitejších krokov v súvislosti s úspešným zvládnutím integrácie SR do EÚ s dôrazom na prípravu Slovenskej republiky na čerpanie finančných prostriedkov z predvstupových fondov, štrukturálnych fondov a Kohézneho fondu.
V roku 2003 boli v súvislosti s uvedenou úlohou vypracované správy:
-	k 30. júnu 2003 (schválená uznesením vlády SR č. 684 z 16. júla 2003)
-	k 31. augustu 2003 (schválená uznesením vlády SR č. 848 z 10. septembra 2003)
-	k 31. októbru 2003 (schválená uznesením vlády SR č. 1111 z 26. novembra 2003)
-	k 30. novembru 2003 (predložená na rokovanie rady vlády SR pre záležitosti EÚ v decembri 2003).